MANIPUD ITI ARCHIVES
“Eureka Drama”
—Nakatulong iti Adu a Makasarak iti Kinapudno
“EUREKA!” Daytoy a sao, a kaipapananna “Nasarakakon!,” ti ipukkaw idi dagiti minero no makasarakda iti balitok. Adu a minero ti napan idiay California, U.S.A. idi maika-19 a siglo tapno agbirokda iti balitok. Ngem adda napatpateg a banag a nasarakan da Charles Taze Russell ken dagiti padana nga Estudiante ti Biblia—ti kinapudno iti Biblia. Magagaranda a mangiranud iti dayta iti sabsabali.
Idi agarup katengngaan ti 1914, minilion a tattao ti nagtataripnong kadagiti dadakkel a siudad tapno buyaenda ti “Photo-Drama of Creation,” ti walo nga oras a pabuya nga inaramid ti International Bible Students Association (I.B.S.A.). Naglaon dayta iti motion pictures, dekolor nga slides, nairekord a salaysay, ken nagsayaat a klasikal a musika. Iti daytoy a naibatay-Biblia a presentasion, naipabuya ti maipapan iti panamarsua kasta met ti rugi ti pakasaritaan ti tao agingga iti ngudo ti Sangaribu a Tawen a Turay ni Jesu-Kristo.—Apoc. 20:4. *
Ngem kasano met a magunggonaan dagiti agnanaed iti babassit nga ili ken away? Tapno mataraonan dagiti mabisbisin iti kinapudno, inruar ti I.B.S.A. idi Agosto 1914 ti “Eureka Drama”—ti napaababa a bersion ti “Photo-Drama” a naikkat ti motion pictures-na. Adda tallo a klase a mabalin a pagpilian, a tunggal maysa ket naipatarus iti sumagmamano a lengguahe. Ti umuna isu ti “Eureka X,” a naglaon iti amin a nairekord a salaysay ken musika. Ti maikadua ket ti “Eureka Y,” a naglaon iti amin a nairekord a salaysay ken musika ngem napakuyogan iti napipintas a dekolor nga slides. Ti maudi isu ti “Eureka Family Drama,” a nairanta a pangpamilia ken naglaon iti napili laeng a salaysay ken musika. Mabalin met a maiparang dagita babaen iti saan a nangina a ponograpo ken projector.
Uray awan ti film projector wenno dakkel nga iskrin, naidanon latta dagiti Estudiante ti Biblia ti mensahe ti Pagarian kadagiti di pay naas-asak a teritoria iti away babaen iti daytoy a libre a presentasion. Mabalinda nga ipatokar ti “Eureka X” iti aldaw wenno rabii. Maipabuyada met ti “Eureka Y” uray awan ti koriente babaen ti dekarburo a lampara. Kastoy ti report ti Finnish a Watch Tower: “Maipabuyami dagitoy nga slides iti gistay amin a lugar.”
Imbes nga agabangda iti dadakkel a teatro, masansan a makabirok dagiti manangipamuspusan nga Estudiante ti Biblia kadagiti libre a pasilidad, a kas ti siled ti eskuelaan, korte, estasion ti tren, ken uray dagiti salas ti dadakkel a balbalay. Nagpabuyada met iti ruar nga agusarda iti dakkel nga ules kas pannaka-iskrin a maibitin iti diding ti kamarin. Insurat ni Anthony Hambuch: “Nangaramid dagiti mannalon iti kasla bassit nga istadium iti paraanganda. Nangalada kadagiti troso a mabalin a pagtugawan dagiti agbuya iti programa.” Ti grupo ni Anthony Hambuch ket nagusar iti kareson a guyguyoden ti kabalio a nangilugananda kadagiti alikamen, bagahe, pagturogan, ken paglutuanda.
Ti sumagmamano laeng idi a mapan agbuybuya iti “Eureka” ket nagbalin a ginasgasut. Idiay Estados Unidos, 400 ti timmabuno idi naipabuya dayta iti maysa nga eskuelaan iti maysa nga ili a 150 ti populasionna. Adda dagiti nagnagna iti walo a kilometro (5 milia) tapno laeng mabuyada ti “Eureka Drama.” Idiay Sweden, natukay ti rikna dagiti kaarruba ni Charlotte Ahlberg a nagtataripnong iti bassit a balayna idi nangngegda ti rekording. Idiay Australia, agarup 1,500 ti napan iti maysa a pannakaipabuya ti “Drama” iti maysa a siudad a pagminasan. Inreport ti Watch Tower a kadagiti hayskul ken kolehio, “nagustuan dagiti propesor ken estudiante dagiti nabuyada a napipintas a ladawan ken dagiti nangngegda a rekording.” Nagdinamag met ti “Eureka Drama” uray kadagiti pagsinean.
PANANGSIBUG ITI BIN-I TI KINAPUDNO
Dagiti klase wenno kongregasion dagiti Estudiante ti Biblia nangibaonda kadagiti ispiker iti nadumaduma a lugar tapno mabuangay dagiti baro a klase babaen ti panangipaayda kadagiti palawag ken panangipabuyada iti “Eureka Drama.” Awan ti makaammo no mano ti nakabuya iti dayta. Kanayon idi a mausar ti adu a set ti “Drama.” Ngem idi 1915, 14 laeng kadagiti 86 a grupo a nangipabuya iti “Drama” ti regular a nagreport. Ngem iti report iti ngudo dayta a tawen, naibaga nga agdagup iti nasurok a maysa a milion ti nakabuya iti “Drama.” Agarup 30,000 nga indibidual ti nagkiddaw kadagiti literatura a naibatay iti Biblia.
Uray bassit laeng a pakalaglagipan ti naibati ti “Eureka Drama” iti pakasaritaan, minilion ti nakakita iti dayta a naisangsangayan a pabuya manipud Australia agingga iti Argentina, manipud South Africa agingga iti British Isles, India, ken iti Caribbean. Adu kadakuada ti nakasarak iti kinapudno iti Biblia, a napatpateg nga amang ngem iti balitok. Ket mabalin a naipukkawda met ti “Eureka!”
^ par. 4 Kitaen ti “Manipud iti Archives—Maika-100 a Tawen ti Makapabileg-Pammati a Pabuya” iti Pagwanawanan a Pebrero 15, 2014, panid 30-32.
ilo_Latn ssw_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn